**Jiří Šlégr** (født 30. mai 1971) er en tidligere tsjekkisk ishockeyspiller (forsvarsspiller). Han har i sin karriere spilt for HC Litvínov i den tsjekkiske Extraliga og i NHL for Vancouver Canucks, Edmonton Oilers, Pittsburgh Penguins, Atlanta Thrashers, Detroit Red Wings og Boston Bruins. Han avsluttet sin spillerkarriere etter 2009/2010-sesongen.

Šlégr tilhører en eksklusiv gruppe hockeyspillere som har vunnet Stanley Cup (2002), ishockey-VM (2005) og OL-gull i ishockey (1998 i Nagano). Dette er kjent som «Triple Gold Club», og Šlégr ble den 16. spilleren til å oppnå dette ut av 25 totalt per juni 2011.

Etter å ha avsluttet sin spillerkarriere har han vært aktiv i politikk. I 2010 ble han valgt til det tsjekkiske deputertkammeret for Det tsjekkiske sosialdemokratiske partiet (ČSSD). I oktober 2011 forlot han partiet og i november samme år ble han medlem og nestleder av tidligere statsminister Jiří Paroubeks nyopprettede parti NS-LEV 21.

Han er sønn av den tidligere tsjekkoslovakiske ishockeyspilleren Jiří Bubla.

Klubbkarriere
-------------

Šlégr som spiller for HC Litvínov i 2010.Šlégr startet sin profesjonelle karriere i HC Litvínov i hjembyen Litvínov, hvor han spilte sin første sesong i 1987/1988. Under NHL Entry Draft 1990 ble han draftet av Vancouver Canucks som nummer 23 i den andre runden, men fortsatte å spille for Litvínov til 1992.

Han signerte for Vancouver Canucks i NHL innen 1992/1993-sesongen og scoret fire mål 22 assists på 41 kamper (med en pluss/minus-statistikk på +16) i sin første sesong. Han tilbrakte også tid i farmerlaget Hamilton Canucks. I 1993/1994-sesongen scoret han fem mål og 33 assists på 78 kamper for Canucks. Han var dermed klubbens tredje beste forsvarsspiller den sesongen, men til tross for dette deltok han ikke i Stanley Cup-sluttspillet. I april 1995 gikk han til Edmonton Oilers i bytte mot Roman Oksjuta og spilte her inntil sommeren 1996. Deretter returnerte han til Europa hvor han spilte for Södertälje SK i den svenske Elitserien.

I 1997 returnerte han til NHL etter at Oilers sendte han til Pittsburgh Penguins i bytte mot en tredje rundes draft pick. Šlégr tilbrakte tre og en halv sesonger for Penguins, og forbedret her sitt spill gjennom Penguins' defensive spilltaktikk. I 1997/1998-sesongen scoret han fem mål og 12 assists på 73 kamper. I 1998/1999-sesongen scoret han tre mål og 20 assists på 63 kamper, og scoret et mål og 3 assists på 13 kamper i sluttspillet. 1999/2000-sesongen var hans beste offensive sesong med sine elleve mål og 20 assists på 74 kamper, samt to mål og 3 assists på 10 kamper i sluttspillet. I 2000/2001-sesongen scoret han fem mål og 10 assists på 42 kamper.

I 2001 ble Šlégr sendt til Atlanta Thrashers, som i mars 2002 sendte ham til Detroit Red Wings i bytte mot Jurij Butsajev og en draft pick. Med Red Wings vant han Stanley Cup selv om han kun spilte en sluttspillskamp. Etter kun ni kamper for Red Wings returnerte han til Tsjekkia for å spille for HC Litvínov. Like før Extraliga-sluttspillet skrev han under en kontrakt for Avangard Omsk i den russiske superligaen (RSL).

Sommeren 2003 signerte Šlégr som friagent for Vancouver Canucks, men da han falt i unåde hos trener Marc Crawford ble han etter 16 kamper sendt til Boston Bruins. På 36 kamper scoret han fire mål og 15 assists for Bruins. Under NHL-lockouten i 2004/05-sesongen spilte han igjen for moderklubben HC Litvínov, og returnerte til Bruins for 2005/2006-sesongen (noe som skulle bli hans siste sesong i NHL), hvor han scoret fem mål og 11 assists på 32 kamper.

Sommeren 2006 signerte han en kontrakt hos HC Litvínov, som i mars 2007 leide ham ut til den sveitsiske NLB-klubben EHC Biel for å hjelpe dem i nedrykksspillet. For EHC Biel scoret han to mål og 4 assists på 4 kamper. I 2007/2008-sesongen scoret han syv mål og 6 assists på 45 kamper. I 2008/2009-sesongen scoret han fem mål og 26 assists på 48 kamper. Fra sommeren 2009 var han assistenttrener for HC Litvínov, og scoret 2 mål på 11 kamper. I mars 2010 avsluttet han sin spillekarriere etter at klubben ble slått ut i grunnspillet.

Landslagskarriere
-----------------

| Medaljeoversikt |
| --- |
| Konkurrerte for Tsjekkias flagg Tsjekkia og Tsjekkias flagg ČSFR |
| Ishockey |
| De olympiske ringer Olympiske vinterleker |
| Gull | 1998 Nagano | Ishockey |
| Bronse | 1992 Albertville | Ishockey |
| Ishockey Verdensmesterskap |
| Gull | 2005 Østerrike |  Ishockey |
| Bronse | 1997 Finland |  Ishockey |
| Ishockey U20-VM |
| Bronse | 1990 Finland |  Ishockey |
| Bronse | 1991 Canada |  Ishockey |

Šlégr startet tidlig i sin karriere å representerte sitt hjemland (da Tsjekkoslovakia) i internasjonale turneringer. Han deltok og vant bronsemedalje i U20-VM i 1990 og i 1991. I 1990 ble han sammen med to andre tsjekkere (Jaromír Jágr og Robert Reichel) valgt til turneringens all-star-lag, og i 1991 ble han også kåret til turneringens beste forsvarsspiller av IIHFs direktorat – noe som bidro til at han ble tatt ut til herrelandslaget under ishockey-VM i Finland samme år.

Under Vinter-OL i Albertville i 1992 var han en del av det tsjekkoslovakiske landslaget som vant bronsemedalje. Fire år senere ble han kalt inn til den tsjekkiske troppen som deltok i World Cup of Hockey 1996 hvor det tsjekkiske landslaget fikk en skuffende sisteplass. Året etter deltok han i ishockey-VM 1997 i Finland hvor Tsjekkia igjen vant bronsemedalje.

Med sine forbedrede defensive ferdigheter utviklet hos Pittsburgh Penguins hjalp Šlégr tsjekkerne med å vinne deres første olympiske gullmedalje under Vinter-OL i Nagano i 1998, hvor det tsjekkiske landslaget overrasket med et sterkt forsvar og en formidabel målvakten Dominik Hašek. Han noterte dessuten en scoring i kvartfinalen mot Canada.

I 2004 representerte han igjen sitt hjemland under ishockey-VM på hjemmebane, men Tsjekkia endte her på en femteplass. Han representerte også Tsjekkia under World Cup of Hockey samme år, hvor tsjekkerne ble slått ut i semifinalen etter tap mot Canada.

Hans siste internasjonale turnering var ishockey-VM i Østerrike i 2005, en turnering med et stort antall NHL-spillere (grunnet NHL-lockouten i 2004/05-sesongen) og hvor Tsjekkia vant gullmedalje etter en 3-0 seier over Canada i finalen. Han ble dermed sammen med Jaromír Jágr medlem av ishockeyens prestisjefylte Triple Gold Club hvis medlemmer har vunnet OL-gull, VM-gull og Stanley Cup.

Politisk karriere
-----------------

I 2006 ble han valgt inn i bystyret og Litvínov for SNK Evropští demokraté. I 2008 begynte han å arbeide med Det tsjekkiske sosialdemokratiske partiet (ČSSD) og ble partiets ansikt utad under valgkampen, blant annet gjennom en valgkampvideo hvor han i en oransje hockeydrakt (ČSSDs partifarge) scorer på et mål bevoktet av en målvakt i en blå drakt med bokstavene «ODS» på brystet og navnet «Topolánek» på ryggen (en referanse det liberalkonservative regjeringspartiet Občanská demokratická strana og statsminister Mirek Topolánek).

Šlégr stod på andreplass på ČSSDs liste i Ústí nad Labem (bak partileder Jiří Paroubek) under parlamentsvalget i 2010. Selv om han ble valgt inn til deputertkammeret så tapte ČSSD valget (hvilket tvang Paroubek til å ga av som partileder) og de borgerlige partiene med ODS i spissen (nå ledet av Petr Nečas) dannet regjering.

Den 7. oktober 2011 meldte både Paroubek og Šlégr seg ut av partiet for å danne et nytt et nytt sentrum-venstreorientert parti med navnet *Národní socialisté – levice 21. století* («Nasjonalsosialistene – det 21. århundres venstreside»). På partiets konstituerende kongress den 26. november ble Paroubek valgt til det nye partiets leder mens Šlégr ble valgt til nestleder. Både Paroubek og Šlégr sitter stadig som uavhengige representanter i deputertkammeret per januar 2012.

Utmerkelser
-----------

### NHL

* Stanley Cup-vinner Vinner av Stanley Cup – 2002 (Detroit Red Wings)

### Vinter-OL

* Olympisk gullmedalje Olympisk gullmedaljevinner for Tsjekkia under Vinter-OL i Nagano – 1998
* Olympisk bronsemedalje Olympisk bronsemedaljevinner for Tsjekkoslovakia under Vinter-OL i Albertville – 1992

### Ishockey-VM

* Gullmedalje Verdensmester med Tsjekkia – 2005
* Bronsemedalje Bronsemedalje med Tsjekkia – 1997
* Bronsemedalje Bronsemedalje med Tsjekkoslovakia (U-20) – 1991
* Bronsemedalje Bronsemedalje med Tsjekkoslovakia (U-20) – 1990
* Direktoratets pris for beste forsvarsspiller under Ishockey-VM (U20) – 1990
* Ishockey-VMs All-Star lag (U20) – 1990

### Andre

* Beste forsvarsspiller i Tsjekkias Extraliga – 2008/2009
* Klubbmester med EHC Biel i Nationalliga B – 2007
* Nominering til den tsjekkoslovakiske 1. ligas All-Star lag – 1990/1991

Karrierestatistikker
--------------------

### Klubbkarriere

|   |   | Vanlig sesong |   | Sluttspill |   | Priser |
| --- | --- | --- | --- | --- | --- | --- |
| Sesong | Klubb | Liga | KS  | M  | A  | Poeng  | STR  | KS  | M  | A  | Poeng  | STR  |
| 1987–88 | HC Litvínov | 1. liga (ČSSR) | 4 | 1 | 1 | 2 | 0 | — | — | — | — | — |  |
| 1988–89 | HC Litvínov | 1. liga (ČSSR) | 8 | 0 | 0 | 0 | 4 | — | — | — | — | — |  |
| 1989–90 | HC Litvínov | 1. liga (ČSSR) | 51 | 4 | 15 | 19 | — | — | — | — | — | — |  |
| 1990–91 | HC Litvínov | 1. liga (ČSFR) | 39 | 10 | 33 | 43 | 26 | 8 | 1 | 3 | 4 | 0 |  |
| 1991–92 | HC Litvínov | 1. liga (ČSFR) | 38 | 7 | 22 | 29 | 38 | 4 | 2 | 1 | 3 | 8 |  |
| 1992–93 | Hammilton Canucks | AHL | 21 | 4 | 14 | 18 | 42 | — | — | — | — | — |  |
| 1992–93 | Vancouver Canucks | NHL | 41 | 4 | 22 | 26 | 109 | 5 | 0 | 3 | 3 | 4 |  |
| 1993–94 | Vancouver Canucks | NHL | 78 | 5 | 33 | 38 | 86 | — | — | — | — | — |  |
| 1994–95 | Vancouver Canucks | NHL | 19 | 1 | 5 | 6 | 32 | — | — | — | — | — |  |
| 1994–95 | Edmonton Oilers | NHL | 12 | 1 | 5 | 6 | 14 | — | — | — | — | — |  |
| 1995–96 | Edmonton Oilers | NHL | 57 | 4 | 13 | 17 | 74 | — | — | — | — | — |  |
| 1996–97 | Cape Breton Oilers | AHL | 4 | 1 | 2 | 3 | 4 | — | — | — | — | — |  |
| 1996–97 | Södertälje SK | Elitserien | 30 | 4 | 14 | 18 | 62 | — | — | — | — | — |  |
| 1996–97 | HC Karlovy Vary | 1. hokejová liga | 5 | 1 | 3 | 4 | — | — | — | — | — | — |  |
| 1997–98 | Pittsburgh Penguins | NHL | 73 | 5 | 12 | 17 | 109 | 6 | 0 | 4 | 4 | 2 |  |
| 1998–99 | Pittsburgh Penguins | NHL | 63 | 3 | 20 | 23 | 86 | 13 | 1 | 3 | 4 | 12 |  |
| 1999–00 | Pittsburgh Penguins | NHL | 74 | 11 | 20 | 31 | 82 | 10 | 2 | 3 | 5 | 19 |  |
| 2000–01 | Pittsburgh Penguins | NHL | 42 | 5 | 10 | 15 | 60 | — | — | — | — | — |  |
| 2000–01 | Atlanta Thrashers | NHL | 33 | 3 | 16 | 19 | 36 | — | — | — | — | — |  |
| 2001–02 | Atlanta Thrashers | NHL | 38 | 3 | 5 | 8 | 51 | — | — | — | — | — |  |
| 2001–02 | Detroit Red Wings | NHL | 8 | 0 | 1 | 1 | 8 | 1 | 0 | 0 | 0 | 2 | Stanley Cup-vinner |
| 2002–03 | HC Litvínov | Extraliga | 10 | 2 | 3 | 5 | 14 | 9 | 0 | 3 | 3 | 45 |  |
| 2002–03 | Avangard Omsk | RSL | 6 | 1 | 2 | 3 | 8 | — | — | — | — | — |  |
| 2003–04 | Vancouver Canucks | NHL | 16 | 2 | 5 | 7 | 8 | — | — | — | — | — |  |
| 2003–04 | Boston Bruins | NHL | 36 | 4 | 15 | 19 | 27 | 7 | 1 | 1 | 2 | 0 |  |
| 2004–05 | HC Litvínov | Extraliga | 46 | 6 | 23 | 29 | 135 | 6 | 1 | 2 | 3 | 30 |  |
| 2005–06 | Boston Bruins | NHL | 32 | 5 | 11 | 16 | 56 | — | — | — | — | — |  |
| 2006–07 | HC Litvínov | Extraliga | 41 | 8 | 8 | 16 | 134 | — | — | — | — | — |  |
| 2006–07 | EHC Biel | Nationalliga B | — | — | — | — | — | 4 | 2 | 2 | 4 | 12 | Klubbmester |
| 2007–08 | HC Litvínov | Extraliga | 45 | 7 | 6 | 13 | 121 | 5 | 1 | 1 | 2 | 22 |  |
| 2008–09 | HC Litvínov | Extraliga | 48 | 7 | 6 | 13 | 98 | 3 | 0 | 0 | 0 | 4 | Beste forsvarsspiller i Tsjekkias Extraliga – 2008/2009 |
| 2009–10 | HC Litvínov | Extraliga | 11 | 2 | 0 | 2 | 39 | 1 | 0 | 0 | 0 | 4 |  |
| I alt i 1. liga og Extraliga | 341 | 52 | 137 | 189 | 609 | 36 | 5 | 10 | 15 | 113 |
| I alt i NHL | 622 | 56 | 193 | 249 | 838 | 42 | 4 | 14 | 18 | 39 |

### Landslagskarriere

| År | Landslag | Turnering | KS  | M  | A  | Poeng  | STR  |   | Priser |
| --- | --- | --- | --- | --- | --- | --- | --- | --- | --- |
| 1990 | Tsjekkoslovakias flagg Tsjekkoslovakia | U20-VM | 7 | 3 | 4 | 7 | 18 | IIHFs direktorats pris (beste forsvarsspiller) Bronsemedalje IIHF All-Star lag |
| 1991 | Tsjekkoslovakias flagg Tsjekkoslovakia | U20-VM | 7 | 0 | 9 | 9 | 14 | Bronsemedalje |
| 1991 | Tsjekkoslovakias flagg Tsjekkoslovakia | Ishockey-VM | 9 | 2 | 1 | 3 | 32 |  |
| 1992 | Tsjekkoslovakias flagg Tsjekkoslovakia | Vinter-OL | 8 | 1 | 1 | 2 | 14 | OL-Bronsemedalje |
| 1994 | Tsjekkias flagg Tsjekkia | Ishockey-VM | 8 | 1 | 1 | 2 | 35 |  |
| 1996 | Tsjekkias flagg Tsjekkia | World Cup of Hockey | 3 | 0 | 0 | 0 | 6 |  |
| 1997 | Tsjekkias flagg Tsjekkia | Ishockey-VM | 8 | 1 | 1 | 2 | 35 | Bronsemedalje |
| 1998 | Tsjekkias flagg Tsjekkia | Vinter-OL | 6 | 1 | 0 | 1 | 8 | OL-Gullmedalje |
| 2004 | Tsjekkias flagg Tsjekkia | Ishockey-VM | 7 | 0 | 2 | 2 | 10 |  |
| 2004 | Tsjekkias flagg Tsjekkia | World Cup of Hockey | 3 | 1 | 0 | 1 | 2 |  |
| 2005 | Tsjekkias flagg Tsjekkia | Ishockey-VM | 9 | 0 | 0 | 0 | 6 | Gullmedalje |
| I alt for U20-landslaget | 14 | 3 | 12 | 15 | 32 |
| I alt for herrelandslaget | 61 | 7 | 7 | 14 | 148 |

Fotnoter
--------

1. ↑  Nasjonalsosialisme har i denne sammenheng ingen relasjon til nazisme, men til det nasjonalliberale partiet Československá strana národně socialistická som eksisterte i det demokratiske Tsjekkoslovakia i mellomkrigstiden.

Referanser
----------

1. 1 2 3 4   Tsjekkias nasjonale autoritetsdatabase, NKC-identifikator xx0186416, besøkt 23. november 2019[Hentet fra Wikidata]
2. 1 2   Blesk.cz, www.blesk.cz, utgitt 8. mai 2015, besøkt 13. april 2021[Hentet fra Wikidata]
3. 1 2   www.cssd.cz, besøkt 13. august 2022[Hentet fra Wikidata]
4. ↑  «Hokejista Jiří Šlégr a předseda ČSSD Jiří Paroubek» **(tsjekkisk)**. Aftenposten. 12. januar 2012.
5. ↑  «Volební klip - Jiří Šlégr» **(tsjekkisk)**. ČSSDs offisielle YouTube-side. 18. august 2008. Besøkt 12. januar 2012.
6. ↑  «Ex-Czech PM Paroubek quits Social Democrats» **(engelsk)**. Czech Position. 7. oktober 2011. Arkivert fra originalen 4. november 2011. Besøkt 12. januar 2012.
7. ↑  «Paroubek leaves Social Democratic Party» **(engelsk)**. Český rozhlas. 7. oktober 2011. Arkivert fra originalen 9. oktober 2011. Besøkt 12. januar 2012.
8. ↑  «Former PM Paroubek becomes head of new party LEV 21» **(engelsk)**. Prague Daily Monitor. 28. november 2011. Arkivert fra originalen 27. mai 2012. Besøkt 12. januar 2012.

Eksterne lenker
---------------

* (en) Jiří Šlégr – Olympedia Rediger på Wikidata

* (cz) Jiří Šlégr – Tsjekkias olympiske komité Rediger på Wikidata

* (en) Jiří Šlégr – National Hockey League (NHL) Rediger på Wikidata

* (en) Jiří Šlégr – Eurohockey.com Rediger på Wikidata

* (en) Jiří Šlégr – Hockeydb.com Rediger på Wikidata

* (en) Jiří Šlégr – Hockey-Reference.com Rediger på Wikidata

* (en) Jiří Šlégr – Eliteprospects.com Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** NKC
 |